11 persoane au fost rănite după ce o navă de croazieră a Bulgariei s-a izbit într-un zid de beton al unei ecluze pe Dunăre, în oraşul Aschach an der Donau din nordul Austriei, a anunţat poliţia locală sâmbătă, informează Reuters.
Circa 160 de pasageri se aflau pe nava de croazieră care se deplasa din Bavaria, Germania, spre oraşul austriac Linz, a precizat un purtător de cuvânt al poliţiei din oraşul apropiat Eferding, scrie Agerpres.
Cei 11 răniţi au fost duşi la spital şi nava de croazieră a putut să-şi continue călătoria după accident. Deocamdată, nu este clar cât de gravă este starea celor răniţi, a mai spus purtătorul de cuvânt.
Potrivit media locale, alte şase persoane au suferit răni uşoare şi nu au necesitat îngrijiri spitaliceşti.